R500 000 vir Kasrils ná Zuma-verkragtingbeweringRonnie Kasrils Foto: herald.co.zw Kebby Maphatsoe, adjunkminister van verdediging, het Dinsdag ingestem om R500 000 plus regskoste aan Ronnie Kasrils oor te betaal as ŉ skikking nadat Maphatsoe hom glo daarvan beskuldig het dat hy agter pres. Jacob Zuma se verkragtingsaak sit. Kasrils het R1 miljoen plus regskoste van Maphatsoe geëis vir sy “vals en neerhalende uitlatings”. Maphatsoe het gesê Kasrils het die vrou wat Zuma van verkragting aangekla het “met die hand uitgesoek” en haar “gestuur” om die klag aanhangig te maak. Hy het die bewering verlede jaar tydens ŉ mediakonferensie gemaak. Kasrils, voormalige minister van intelligensie, het aan die Pretoriase hooggeregshof gesê Khwezi het hom op Vrydag, 4 November 2005 gebel toe sy pres. Jacob Zuma daarvan beskuldig het dat hy haar verkrag het. “Haar presiese woorde was, ‘Oom Ronnie, Jacob Zuma het my verkrag’. Ek het my doodgeskrik,” het Kasrils aan die hof gesê. Hy wou by Khwezi weet of sy al na die polisie toe gegaan het en sy het gesê sy is op pad en ander vroue sal haar vergesel. “Ek het vir haar gesê ek sal nie inmeng nie, want dit gaan alles verpolitiseer en sy het gesê sy verstaan.” Kasrils het gesê tydens sy gesprek met Khwezi wou hy by haar weet wat sy van hom verwag, en sy het gesê sy wil net hê hy moet bewus wees van dit wat gebeur het. Volgens hom het twee lede van die ondersoekspan hom die volgende week besoek, omdat hulle gehoor het Khwezi het hom gebel. Hy het glo ŉ kort verklaring afgelê oor die oproep, maar is nooit tydens die hofsaak gevra om te getuig nie. Kasrils het gesê indien hy die “meesterbrein” was agter die klag, sou die ANC hom aangekla het. Hy het aan die hof gesê hy was geskok toe Zuma, tydens die verhoor, aan die regter gesê het hy [Kasrils] en die voormalige nasionale direkteur van openbare vervolging, was verantwoordelik vir die sameswering. Kasrils het vergoeding van Maphatsoe geëis nadat die hom glo “teen-revolusionêr” en “ŉ vyand van die mense” genoem het. Volgens hom het Maphatsoe geweier om om verskoning te vra en sy uitlatings terug te trek ná hy ŉ skrywe aan hom gerig het. Kasrils het aangedui dat hy beplan om die geld aan Khwezi oor te betaal om haar met haar studies te help.